Minħabba l-pandemija Covid-19 li għaddejja bħalissa u minħabba wkoll fir-restrizzjonijiet fuq laqgħat tal-massa, tħabbar li Celine Dion kellha terġa' tiskeda d-dati tat-tour Ewropew tagħha 'Courage World Tour'. Celine & Concerts West / AEG Presents jikkunsidraw is-sigurtà u s-saħħa tal-patruni bħala l-ogħla prijorità. Id-dati oriġinali tal-'Courage World Tour' 2020 fl-Ewropa qabel kienu posposti għall-2021, u b'tama dejjem akbar u determinazzjoni mġedda, id-dati qed jiġu skedati mill-ġdid għall-2023 bil-kunċert f'Malta issa mistenni jsir fis-6 ta' Ġunju 2023 . "Kont verament ħerqana li narakom kollha fl-Ewropa dan is-sajf, imma sfortunatament minħabba s-sitwazzjoni fid-dinja tagħna l-affarijiet jibqgħu jiġu mbuttati lura. Imma taqtgħux qalbkom, inħossuna tassew kuntenti li se nagħmlu l-wirjiet fl-2023 u ma nistax nistenna biex fl-aħħar narakom," qalet Dion. Celine Dion rebħet bosta premjijiet sal-età ta' 18-il sena, iddominat il-pop charts fis-snin disgħin u biegħet kważi 250 miljun album matul il-karriera tagħha ta' aktar minn 35 sena. Hija kisbet ħames Grammy Awards, żewġ Academy Awards, seba' American Music Awards, 20 Juno Awards u 40 Félix Awards. Hija tibqa' waħda mill-aktar artisti tal-irrekordjar mfittxija, u ngħatat id-Diamond Award fil-World Music Awards tal-2004 waqt li ġiet rikonoxxuta bħala l-Aqwa Artist Femminili ta' kull żmien. Il-patruni jistgħu jżommu l-biljett tagħhom għall-kunċert ta' Malta li jkun validu għad-data l-ġdida tas-6 ta' Ġunju 2023 jew jistgħu japplikaw għal rifużjoni hawn sal-31 ta' Lulju 2021 permezz ta' dan il- link . Aqra wkoll: "Kelli tassew tama li nerġgħu nitilgħu fuq il-palk f'xi żmien din is-sena" – Celine Dion